 

**בבית הדין הצבאי לערעורים**

בפני:

**אל"ם מאיה גולדשמידט** - שופטת

בעניין:

**התובע הצבאי הראשי –** המבקש (ע"י ב"כ, סרן תכלת מרדכי פייגנסון; סרן רואי נחום)

**נ ג ד**

**ח/XXXXXXX רב"ט א' ה' –** המשיב (ע"י ב"כ, עו"ד שאדי עותמאן)

בקשה להארכת מעצרו של המשיב. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, רב"ט א' ה' ב-90 ימים נוספים החל מיום 17 בספטמבר 2024 או עד למתן גזר הדין בעניינו, לפי המוקדם מביניהם, בקשה שהוגשה בהתאם לסעיף 243ב לחוק השיפוט הצבאי, התשט"ו - 1955 וסעיף 62 לחוק סדר הדין הפלילי (סמכויות אכיפה - מעצרים), התשנ"ו - 1996.
2. המשיב נעצר ביום 27 בנובמבר 2023. כתב האישום שהוגש ביום 17 בדצמבר 2024 מייחס לו עבירות של הוצאת נשק מרשות הצבא, לפי סעיף 78 לחוק השיפוט הצבאי וניסיון לעבירות בנשק (סחר) לפי סעיף 144(ב2) לחוק העונשין, התשל"ז - 1977, בצירוף סעיף 25 לחוק העונשין. מעצרו של המשיב הוארך עד תום ההליכים בעניינו, לאחר שההגנה הותירה את הבקשה לשיקול דעת בית הדין. במהלך הדיון שהוקדש לשמיעת ראיות ביום 28 ביולי 2024 מסרה ההגנה כי לא תתנגד גם להארכת מעצרו של המשיב מעבר לתשעה חודשים.
3. נמסר כי בתיק נערכו מספר הליכים מקדמיים, לרבות דיונים בבקשת ההגנה לעיון בחומר חקירה והליכי גישור. במהלך הדיונים האמורים החליף המשיב את ייצוגו וביום 26 במאי 2024 כפר באשמה. בדיון מקדמי שנערך בתיק הוסכם על הגשת חלק משמעותי מחומרי החקירה כראיות, תוך ויתור על העדת רבים מעדי התביעה. עד כה התקיימו בתיק שתי ישיבות שבהן נשמעו ראיות. שתי ישיבות נוספות קבועות בימים 19 ו-30 בספטמבר 2024 ובמסגרתן צפויה להסתיים פרשת התביעה ולהתחיל פרשת ההגנה.
4. התביעה טוענת בבקשתה, כי שמיעת הראיות בתיק מתקדמת בקצב משביע רצון. להערכתה, בישיבה הקרובה שעתידה להתקיים ביום 19 בספטמבר 2024 תסתיים פרשת התביעה, ואף אם אחד מהעדים לא יתייצב, נשקלת האפשרות לוותר על עדותו. התביעה סבורה, כי יעלה בידה להוכיח את אשמתו של המשיב מעבר לספק סביר, וכי מתקיימות עילות מעצר מובהקות שאינן מאפשרות את שחרורו של המשיב, שהוא עודנו חייל בשירות סדיר, לחלופת מעצר.
5. ההגנה התנגדה להמשך מעצרו של המשיב, תוך שהטעימה כי ההסכמה לקיומן של ראיות לכאורה ניתנו על ידי בא כוחו הקודם של המשיב, לפי הנטען, שלא על דעתו. נטען כי העמדה שהציגה באשר להארכת מעצרו ביום 28 ביולי 2024, ניתנה בטרם למדה כי הדיון בהארכת המעצר לפי סעיף 62 לחוק סדר הדין הפלילי עתיד להתקיים במועד כה קרוב. לגופם של דברים נטען, כי המשיב נטול עבר פלילי, כי הוא עומד על חפותו וכי ההגנה מעריכה שיזוכה לפחות מחלקן של העבירות. ההגנה סבורה כי יידרשו ישיבות נוספות לשמיעת עדי הגנה מעבר לעדותו של המשיב, וכי בנסיבות אלה, הארכת מעצרו של המשיב לפרק זמן נוסף, לאחר תשעה חודשים שבהם הוא נתון במעצר, היא בלתי מידתית. לפיכך מסרה כי אין ביכולתה להסכים לבקשת התביעה להארכת המעצר וכי בכוונתה לפנות לבית הדין המחוזי בבקשה לעיון מחודש במעצר ולשחרור המשיב לחלופה מתאימה.

**דיון והכרעה**

1. כידוע, בעת דיון לפי סעיף 62 לחוק סדר הדין הפלילי (סמכויות אכיפה – מעצרים), התשנ"ו - 1996 (שהוחל, כאמור, בשינויים המחויבים, בסעיף 243ב לחוק השיפוט הצבאי, התשט"ו - 1955) יש לאזן בין הפגיעה המתמשכת בחירותו של הנאשם לבין הצורך בהגנה על שלום הציבור ובטחונו והצורך להגן על תקינות ההליך הפלילי, וזאת בדרך של התחשבות בחלוף הזמן מאז הושם הנאשם במעצר; חומרת העבירות המיוחסות לנאשם ונסיבותיהן; מידת המסוכנות הנשקפת ממנו; וכן החשש מפני שיבוש הליכי משפט (בש"פ/7430/21 **מדינת ישראל נ' פלוני**,פסקה 12 (2021); בש"פ/85/21 **מדינת ישראל נ' מחאג'נה**, פסקה 10 (2021); ב"ש/15/21 **התובע הצבאי הראשי נ' רס"ר שיליאן** (2021); ב"ש/7/22 **התובע הצבאי הראשי נ' סמל יגר**, פסקה 9(2022)). משכך נועד הדיון האמור כדי לקיים מנגנון של ביקורת שיפוטית על הליכי מעצר ממושכים, תוך בחינה בין השאר של קצב התקדמות ההליך המשפטי בעניינו וצפי התמשכותו בעתיד (בש"פ 4661/21 **ראובן נ' מדינת ישראל**, פסקה 7 (25.7.2021); ב"ש/107/22 **סא"ל דן שרוני נ' התובע הצבאי הראשי**, פסקאות 18-20 (2023)).
2. עולה מהאמור כי מטרתה של סמכות ייחודית זו היא לבקר ולבחון את קצב התקדמות ההליכים בעניינם של עצורים, ואין מדובר בערעור נוסף על החלטת המעצר במסגרת ההליך העיקרי (בש"פ/938/19 **מדינת ישראל נ' רוחן,** פסקה 18(2019); ב"ש/107/22 **סא"ל שרוני** הנ"ל, פסקה 26). לכן, ככל שמבקשת ההגנה לעיין מחדש בהחלטת המעצר שניתנה בעניינו של המשיב, לטעון ל"כרסום ראייתי" במסד הראיות ואף להציג חלופות מתאימות, האכסניה המתאימה לעשות זאת, בהתאם להוראת סעיף 52 לחוק סדר הדין הפלילי (סמכויות אכיפה - מעצרים) היא במסגרת בקשה לעיון חוזר בפני הערכאה הדיונית ולא במסגרת הדיון הנוכחי (בש"פ/5694/19 **מדינת ישראל נ' עיסא**, פסקה 6 (12.9.2019); ב"ש/107/22 **סא"ל שרוני** הנ"ל, פסקאות 28 ו-30); ונראה כי הסניגור הנכבד היה מודע להלכות האמורות, שכן כפי שמסר במהלך הדיון, כלל לא נערך להצגת חלופות מעצר הולמות במסגרת הדיון היום.
3. דין הבקשה להתקבל. בכתב האישום נטען, כי המשיב הציע לשני חיילים המשרתים עמו לגנוב נשק מחייל המתגורר בבית החייל וכי לבסוף עשה כן בעצמו, ואף ניסה למכור את הנשק לקרוב משפחה שלו, ניסיון שסוכל בתפיסת הנשק על ידי משטרת ישראל. כידוע, מקימות עבירות בנשק חזקת מסוכנות סטטוטורית לפי סעיף 21(א)(1)(ג)(2) לחוק סדר הדין הפלילי (סמכויות אכיפה - מעצרים), התשנ"ו - 1996, והכלל ביחס לעבירות אלה, אפוא, הוא כי יש לעצור את הנאשם מאחורי סורג ובריח (בש"פ 1128/24 **מנאסרה נ' מדינת ישראל**, פסקה 18 (22.2.2024). לצד עילת המעצר הסטטוטורית מתקיימות בעניינו של המשיב, חייל בשירות סדיר, גם עילת המסוכנות הצבאית ועילת המעצר הצבאית הייחודית, שעניינה פגיעה חריפה במשמעת הצבא (ע"מ/76/24 **התובע הצבאי הראשי נ' רס"ם (מיל') יחזקאלי,** פסקה 36(2024)).
4. לפיכך, לאור קיומן של עילות מעצר מובהקות ובשים לב למסוכנות הרבה הנשקפת מהמשיב; ובראי קצב התקדמות ההליך עד כה, בשים לב למועדי שמיעת הראיות שנקבעו ולכך שההליך מתקרב לסיומו, לא ניתן לקבל את טענת ההגנה כי "גדשה הסאה" בכל הנוגע להתמשכות ההליכים. בכוונת ההגנה כאמור להגיש בקשה לעיון חוזר, ובעניין זה תעשה הערכאה הדיונית כחוכמתה.
5. בנסיבות אלה, אני נעתרת לבקשת התביעה. מעצרו של המשיב יוארך למשך 90 ימים נוספים החל מיום 17 בספטמבר 2024, או עד שיינתן גזר הדין בעניינו, לפי המוקדם מביניהם. תשומת ליבו של נשיא בית הדין במחוז שיפוט הדרום מופנית לטענת ההגנה לפיה יתכן ויידרש לקבוע מועד נוסף לשם שמיעת עדי ההגנה.
6. בטרם סיום אעיר, כי המשיב איחר להגיע לדיון לבית הדין, ונמסר על ידי גורמי הליוויים כי הטעם לכך נעוץ בעיכוב ביציאתו ממתקן הכליאה. ההחלטה תועבר אפוא למפקד בס"כ 416, המתבקש לערוך תחקיר בנושא ולהעביר את ממצאיו לקצין בית הדין.

ניתנה היום י"ג באלול התשפ"ד, 16 בספטמבר 2024, בפומבי ובנוכחות הצדדים.

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **אל"ם מאיה גולדשמידט**

 **שופטת בית הדין הצבאי**

 **ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סרן כפיר לב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצין בית הדין**